పర్ణో మిత్ర

పర్నో మిత్ర (జననం 1992 అక్టోబరు 31) బెంగాలీ చిత్రసీమకు చెందిన భారతీయ నటి.

ఆమె బుల్లితెరపై కెరీర్ ప్రారంభించింది. రవి ఓజా రూపొందించిన బెంగాలీ టెలీవిజన్ ధారావాహిక ఖేలా (2007)లో ఆమె మొదటిసారిగా నటించింది. ఆ తరువాత, ఆమె జాతీయ పురస్కారం గెలుచుకున్న రంజన అమీ అర్ అష్బోనా (2011)లో రంజన పాత్ర పోషించి స్టార్ డమ్‌కి చేరుకుంది. ఈ చిత్రం అంజన్ దత్తా దర్శకత్వంలో వచ్చింది.

 బాల్యం, విద్యాభ్యాసం 
ఆమె కోల్‌కతాలో 1992 అక్టోబరు 31న జన్మించింది. ఆమె తండ్రి అరుణాచల్ ప్రదేశ్‌లో పనిచేశారు. దానివల్ల ఆమె తన చిన్ననాటి రోజులలో ఎక్కువ భాగం అక్కడే గడిపింది. ఆమె డార్జిలింగ్‌లో కుర్సియోంగ్‌లోని డౌ హిల్ స్కూల్, కోల్‌కతాలోని ప్రాట్ మెమోరియల్ స్కూల్‌లలో చదువుకుంది.

 సినిమా కెరీర్ 
పర్ణో మిత్ర 2007లో టెలీవిజన్ సీరియల్ ఖేలాతో కెరీర్ మొదలుపెట్టింది. ఆమె రవి ఓజా ప్రొడక్షన్ మోహొనాలో ప్రధాన పాత్ర పోషించింది. ఇందులో ఆమె నటనకు ఉత్తమ నటి అవార్డు గెలుచుకుంది. అలాగే, ఆమె బౌ కోతా కావోలో రెండవ కథానాయికగా నటించింది.

అంజన్ దత్ రూపొందించిన రంజన అమీ అర్ అష్బోనా (2011)లో ఆమె నటించింది. ఈ చిత్రానికి ఉత్తమ బెంగాలీ చిత్రం, ప్రత్యేక జ్యూరీ అవార్డు, ఉత్తమ సంగీతం.. ఇలా మూడు జాతీయ అవార్డులను అందుకుంది.

ఆమె నవంబరు 2013లో 44వ ఇంటర్నేషనల్ ఫిల్మ్ ఫెస్టివల్ ఆఫ్ ఇండియా (IFFI)లో ప్రదర్శించబడిన దర్శకుడు కౌశిక్ గంగూలీ చిత్రం అపూర్ పాంచాలిలో ఆషిమాగా పరంబ్రత చటోపాధ్యాయ సరసన నటించింది.

బెడ్‌రూమ్, అమీ ఆర్ అమర్ గర్ల్‌ఫ్రెండ్స్, మాచ్ మిష్టి మోర్, ఎక్లా ఆకాష్ వంటి విజయవంతమైన చిత్రాలలోనూ ఆమె నటించింది. 

2015లో, ఆమె నటించిన మూడు చిత్రాలు భీతు, గ్లామర్, శ్రీజిత్ ముఖర్జీ రాజ్‌కహిని విడుదలైయ్యాయి. వీటిలో రాజ్‌కహిని చిత్రం బేగం జాన్‌గా హిందీలో నిర్మించారు. ఆమె గ్లామర్ చిత్రంలో ద్విపాత్రాభినయం చేసింది.

ఆమె ప్రతిమ్ డి గుప్తా ఎక్స్ పాస్ట్ ఈజ్ ప్రెజెంట్‌లో నటించింది, ఇందులో ఆమె రజత్ కపూర్ సరసన నటించింది.

2018లో అనిర్బన్ భట్టాచార్య సరసన సయంతన్ ఘోసల్ దర్శకత్వం వహించిన అలీనగరర్ గోలోక్‌ధాధలో బ్రిష్టిగా ఆమె ప్రధాన పాత్ర పోషించింది.

ఆమె అరిందమ్ సిల్ ఇండో-బంగ్లా చిత్రం బలిఘావర్, ప్రతిమ్ డి గుప్తా ఆహారే మోన్ చిత్రాలలో నటించింది.

 రాజకీయ జీవితం 
ఆమె 2021లో భారతీయ జనతా పార్టీలో చేరి, అదే సంవత్సరం పశ్చిమ బెంగాల్ శాసనసభ ఎన్నికల్లో బారానగర్ నియోజకవర్గం నుండి పోటీ చేసింది. అయితే, ఆమె ఆల్ ఇండియా తృణమూల్ కాంగ్రెస్‌కు చెందిన తపస్ రాయ్ చేతిలో 35,147 ఓట్ల తేడాతో ఓడిపోయింది.

 మూలాలు 
వర్గం:1989 జననాలు
వర్గం:బెంగాలీ టెలివిజన్ నటీమణులు
వర్గం:కలకత్తా విశ్వవిద్యాలయం పూర్వ విద్యార్థులు
వర్గం:భారతీయ సినిమా నటీమణులు
వర్గం:భారతీయ టెలివిజన్ నటీమణులు
వర్గం:పశ్చిమ బెంగాల్
వర్గం:రాజకీయ నాయకులు
వర్గం:భారతీయ జనతా పార్టీ రాజకీయ నాయకులు